**Te visez 24 de ore pe zi**

*Costel Zăgan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prea frumoasă domnişoară

nu ştiu cum să-ţi povestesc

însă te-am visat aseară

goală şi-mi părea firesc

Nu ştiu cum să-ţi povestesc

te priveam ca din oglindă

şi-aveai trupul îngeresc

gata către cer s-o-ntindă

Te vedeam ca din oglindă

o de-atunci mereu e seară

mâna vru să te cuprindă

prea frumoasă domnişoară

Nu ştiu cum dar nu-i firesc

nu mai pot să mă trezesc

Costel Zăgan, CEZEISME II